OULUN KIHLAKUNNAN
SYYTTÄJÄNVIRASTO
Rata-aukio 2; PL 225, 90101 Oulu
puh. 010 362 9000, fax 010 362 9001	

Oikeusministeriölle	

Oulu	29.4.2005

Viite:	Lausuntopyyntönne 2.3.2005 5/66/2004
Asia:	Lausunto Syyttäjälaitoksen rakenne- ja resurssi-
	työryhmän välimietinnöstä (Lausuntoja ja selvi-
	tyksiä 2005:2)

Pyydettynä lausuntona Oulun syyttäjänviraston puolesta esitän seuraavaa:

Nykyisen syyttäjälaitoksen organisaatiorakenteen kehittäminen on tarpeellista. Välimietinnön sivulta 11 alkaen selostetut kehittämistavoitteet ovat tässä kehittämisessä keskeisiä, perusteltuja ja välttämättömiä.

Syyttäjäyksiköiden nykyisellä koolla ei voida taata syyttäjälaitoksen asiallista toimintaa ja palvelujen tarjontaa. Syyttäjäyksiköiden kokoa tulee suurentaa.

Katson, että paras vaihtoehto paikallisen syyttäjätoimen järjestämiseksi on se, että nykyisistä yhteistoiminta-alueista muodostetaan omat syyttäjäyksikkönsä. Näin nykyinen Oulun läänin yhteistoiminta-alue olisi yksi syyttäjäyksikkö. Tämä takaa täällä parhaat edellytykset johtaa ja ohjata syyttäjäyksikköä, kehittää syyttäjätointa ja hoitaa sille kuuluvat tehtävät vastaisuudessa. Tällöin voidaan myös taata riittävä erikoistuminen ja työmäärän tasainen jakautuminen syyttäjäyksikössä siirtämällä tarvittaessa juttujen käsittelyä eri toimipisteisiin, kuten esimerkiksi Vaalan kunnan juttujen siirtäminen käsiteltäväksi Kajaanissa tai Siikalatvan kuntien alueelta tulevien juttujen käsitteleminen Haapajärvellä. Samoin resurssien ojaaminen helpottuu, kun vapautuvia resursseja, joko määräaikaisia tai vakituisia virkoja, voidaan siirtää tarpeen mukaan eri toimipisteiden välillä. Siihen ei tänä päivänä ole mahdollisuutta. Kun Oulun lääni olisi yksi syyttäjäyksikkö, tietäisi se myös hallinnon keventymistä sekä yt-päällikön ja yksikön päällikön ongelmallisten toimivalta- ja vastuukysymysten poistumista.   

Toiseksi paras vaihtoehto, mutta ei hyvä vaihtoehto, on se, että syyttäjänvirastoja on valtakunnassa noin 30. Tämä tarkoittaisi välimietinnön mukaan, että Oulun läänin yt-alueella olisi kolme syyttäjäyksikköä: Oulu, Kajaani ja Oulun läänin eteläosa. Tämä vaihtoehto ei ole niin toimiva ja tarkoituksenmukainen kuin koko läänin käsittävä yksikkö. Syyttäjäyksiköt, korkeintaan Oulua lukuunottamatta, tuskin pystyisivät toimimaan siten itsenäisesti kuin välimietinnössä tarkoitetaan.

Välimietinnön mukaan tässä vaihtoehdossa Kuusamon syyttäjäyksikkö yhdistettäisiin Kajaaniin, mutta Oulu hoitaisi syyteasiat Pudasjärven kihlakunnassa, siis myös siihen kuuluvan Taivalkosken kunnan osalta. Tämä ei ole hyvä vaihtoehto. Vain Kuusamon kaupungin eli kihlakunnan syyteasiat siirtyisivät Kajaaniin. Pudasjärven kaupungin syyteasioiden hoitaminen Oulun syyttäjäyksikön toimesta on sinänsä järkevää, koska Pudasjärvi kuuluu myöskin Oulun käräjäoikeuden alueeseen ja Pudasjärvellä on istuntopaikka. Mutta Taivalkosken kunnan, joka kuuluu Kuusamon käräjäoikeuden alueeseen, syyteasioiden hoitaminen Oulusta käsin on ongelmallista. Etäisyyttä Oulusta Taivalkoskelle, jossa on istuntopaikka, on noin 150 km, kun Kuusamosta sinne on matkaa noin 60 km. Näin ollen katson kokonaisuutena olevan perustellumpaa, että Kuusamon syyttäjäyksikkö nykyisine vastuualueineen tulisi yhdistää Oulun syyttäjäyksikköön ja että Kuusamossa säilyisi toimipaikka. 

Kuusamon yhdistäminen Kajaaniin on myöskin täysin vastoin maakuntajakoa, kaikkea muuta nykyistä hallintoa ja vastoin luontaista kansalaisten asiointi- ja kulkusuuntaa, joka on Kuusamosta Ouluun eikä Kajaaniin. Oulu on myöskin historiallisesti oikea suunta. Käsitykseni mukaan myöskin ulosottosektorilla olevien suunnitelmien mukaan Kuusamo tulisi yhdistettäväksi Oulun ulosottovirastoon.

Mitä tulee kolmanteen työryhmän tarkastelemaan vaihtoehtoon eli nykyisen yhteistoimintajärjestelmän kehittämiseen, niin se ei syyttäjätoiminnan tarpeitten kehittämisen kannalta ole realistinen vaihtoehto eikä sillä käsitykseni mukaan voida ratkaista nykyisellään jo olemassa olevia ongelmia. Pidän sitä vaihtoehtoa kaikkein huonoimpana muihin verrattuna.

Kaiken kaikkiaan käsitykseni on, että jos syyttäjälaitosta halutaan kehittää parhaalla mahdollisella tavalla välimietinnön tavoitteiden mukaisesti, niin käytännössä ei ole muuta vaihtoehtoa kuin muodostaa Oulun läänistä yksi syyttäjäyksikkö. Tuolloin Oulun ulkopuolella tulisi olemaan maantieteellisistä etäisyyksistä johtuen eri tavalla varustettuja toimipaikkoja palvelutarpeiden mukaisesti.

Johtava kihlakunnansyyttäjä 		Eva Lindblad